“ททท.” คาดเคาท์ดาวน์ “กทม.” หนุนเม็ดเงินสะพัด 1.5 พันล้าน
ผู้ว่าฯ ททท. คาดการจัดงานเคาท์ดาวน์ปีนี้ เฉพาะกทม.จะมีผู้เข้าร่วมประมาณ 220,000 คน เม็ดเงินสะพัดกว่า 1.5 พันล้านบาท
ผู้ว่าฯ ททท. คาดการจัดงานเคาน์ดาวน์ปีนี้ เฉพาะกทม.จะมีผู้เข้าร่วมประมาณ 220,000 คน เม็ดเงินสะพัดกว่า 1.5 พันล้านบาท
1 ม.ค. 2566

นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) คาดการจัดงาน Amazing Thailand Countdown 2023 ในโอกาสส่งท้ายปีเก่าต้อนรับปีใหม่เฉพาะในพื้นที่กรุงเทพฯ จะมีเงินสะพัดไม่ต่ำกว่า 1,500 ล้านบาท
ทั้งนี้ ททท.ได้จัดงานดังกล่าวบริเวณท่าวัดโพธิ์ภายใต้แนวคิด “รุ่งอรุณแห่งศรัทธา ส่งท้ายปีเก่า ต้อนรับปีใหม่ 2566” เพื่อส่งมอบความหวังและความสุขคืนสู่ประชาชนอีกครั้ง พร้อมขอบคุณผู้ประกอบการภาคอุตสาหกรรมท่องเที่ยวไทยที่ยืนหยัดเคียงข้างเป็นกำลังสำคัญในการพลิกฟื้นเศรษฐกิจด้วยการท่องเที่ยวตลอดปี 2565 รวมถึงขอบคุณประชาชนที่ร่วมกันเป็นเจ้าบ้านที่ดีต้อนรับนักท่องเที่ยวด้วยมิตรไมตรีแบบไทย ทั้งแสดงสัญญาณการก้าวเข้าสู่ปีที่ 2 ของปีท่องเที่ยวไทย 2566 หรือ Visit Thailand Year 2023 : Amazing New Chapters
“ททท.คาดว่าการจัดงานในพื้นที่กรุงเทพมหานครจะมีผู้เข้าร่วมประมาณ 220,000 คน สร้างรายได้ไม่ต่ำกว่า 1,500 ล้านบาท” นายยุทธศักดิ์ กล่าว
นอกจากนี้ ททท.ได้จัดกิจกรรม Amazing Thailand Countdown 2023 @ Hatyai บริเวณลานอรรถกระวีสุนทร อำเภอหาดใหญ่ จังหวัดสงขลา โดยมีนายพิพัฒน์ รัชกิจประการ รมว.ท่องเที่ยวและกีฬา เป็นประธานในพิธี และยังได้สนับสนุนการจัดงานส่งท้ายปีเก่าต้อนรับปีใหม่ใน 5 ภูมิภาคทั่วประเทศ ประกอบด้วย
– ภาคเหนือ ได้แก่ งาน Amazing Charming Night 2023 จังหวัดเชียงใหม่, เทศกาลส่งท้ายปีเก่าต้อนรับปีใหม่ 2566 จังหวัดเชียงราย, งาน Amazing Thailand Countdown 2023 @Uthaithani จังหวัดอุทัยธานี, งาน Sukhothai Countdown 2023 จังหวัดสุโขทัย
– ภาคตะวันออกเฉียงเหนือ ได้แก่ งาน BURIRAM ถิ่นภูเขาไฟ ไดโนเสาร์ COUNTDOWN 2023 จังหวัดบุรีรัมย์, เทศกาลส่งท้ายปีเก่าต้อนรับปีกระต่ายทอง KORAT COUNTDOWN 2023 จังหวัดนครราชสีมา, งาน 101 in love Countdown 2023 จังหวัดร้อยเอ็ด, งาน Nakhon Phanom Winter Festival 2023 จังหวัดนครพนม
– ภาคใต้ ได้แก่ Amazing Grand Sand Dune Countdown 2023 เนินทรายงาม (Grand Sand Dune) จังหวัดชุมพร, นครตรัง Countdown 2023 จังหวัดตรัง, งาน PATONG COUNTDOWN 2023 จังหวัดภูเก็ต
– ภาคตะวันออก ได้แก่ งาน PATTAYA Countdown 2023 จังหวัดชลบุรี, งานวันสมเด็จพระเจ้าตากสินมหาราชและงานปีใหม่ จังหวัดระยอง
– ภาคกลาง ได้แก่ งาน Amazing แม่กลอง Countdown 2023 จังหวัดสุมทรสงคราม, งาน Countdown Party Happy New Year 2023 จังหวัดประจวบคีรีขันธ์, งาน HUA HIN BEACH COUNTDOWN 2023 จังหวัดเพชรบุรี, งาน Amazing Thailand Countdown 2023 Gift Box @Ratchaburi จังหวัดราชบุรี, งาน Kanchanaburi Countdown Festival 2023 “มหัศจรรย์ แสงแห่งสุข” จังหวัดกาญจนบุรี
– กรุงเทพมหานคร ได้แก่ งาน Amazing Thailand Countdown 2023 @ ICONSIAM, งานเทศกาลดนตรี NEON COUNTDOWN 2022, งาน Centralworld Bangkok Countdown 2023, งาน The Ratchaprasong Light of Fortune 2022 เป็นต้น